****

 **เตือน** **ฟิลเลอร์หมอกระเป๋า เสี่ยงจอตาฉีกขาด**

กรมการแพทย์ โดย รพ.เมตตาฯ(วัดไร่ขิง) เตือนการฉีดฟิลเลอร์ปลอมหรือใช้บริการหมอกระเป๋า (หมอเถื่อน) โอกาสเสี่ยงจอตาฉีกขาดจากการฉีด เพราะไม่มีความรู้ความเชี่ยวชาญในทักษะการใช้เข็มฉีดที่ถูกต้อง

**นายแพทย์ไพโรจน์ สุรัตน์วนิช รองอธิบดีกรมการแพทย์** เปิดเผยว่า การฉีดฟิลเลอร์เป็นกระบวนการเสริมความงามที่ได้รับความนิยมมากในปัจจุบัน เนื่องจากสามารถปรับรูปใบหน้าได้อย่างรวดเร็วและมีผลลัพธ์ที่น่าพึงพอใจ ฟิลเลอร์มักถูกฉีดเข้าไปในบริเวณต่างๆของใบหน้า เช่น ร่องแก้ม ใต้ตา หรือริมฝีปาก เพราะฉะนั้นสำหรับผู้ที่รักสวยรักงามทุกคนควรตระหนักถึงความเสี่ยงที่มีโอกาสเกิดขึ้นได้ตลอดเวลา

**นายแพทย์อาคม ชัยวีระวัฒนะ ผู้อำนวยการโรงพยาบาลเมตตาประชารักษ์ (วัดไร่ขิง)** กล่าวว่า การใช้เข็มฉีดฟิลเลอร์ทั้งที่ไม่มีความรู้เรื่องกายวิภาค โดยเฉพาะเรื่องของกายวิภาคบนใบหน้า ตามที่เห็นในข่าวที่แชร์กัน เกี่ยวกับอันตรายหลังฉีดฟิลเลอร์ หากอ่านเนื้อหาจะพบว่า ผู้ฉีดมักไม่ใช่แพทย์ เป็นหมอเถื่อน หมอกระเป๋า หรืออีกกรณีคือเป็นแพทย์ตัวจริงแต่ขาดประสบการณ์ ก็อาจฉีดผิดจุดพลาดโดนเส้นเลือดเกิดการอุดตันได้

**แพทย์หญิงทิฆัมพร จันทร์ภู่ จักษุแพทย์ด้านจอตาและวุ้นตา** กล่าวเพิ่มเติมว่า ฟิลเลอร์มักถูกฉีดเข้าไปในบริเวณต่างๆของใบหน้า เช่น ร่องแก้ม ใต้ตา หรือริมฝีปาก โดยบริเวณที่มีความเสี่ยงสูงที่สุดคือบริเวณรอบดวงตาและจมูก เนื่องจากบริเวณเหล่านี้มีหลอดเลือดที่เชื่อมต่อกับหลอดเลือดในตาอย่างใกล้ชิด หากฟิลเลอร์ถูกฉีดเข้าไปในหลอดเลือดโดยไม่ตั้งใจสามารถทำให้เกิดการอุดตันของหลอดเลือดจอตาได้ อีกหนึ่งในผลข้างเคียงที่รุนแรงและเป็นภาวะที่พบได้ไม่บ่อยคือ การฉีดฟิลเลอร์ที่ทำให้เกิดภาวะจอตาฉีกขาด (Retinal tear)เป็นภาวะที่สามารถนำไปสู่การสูญเสียการมองเห็นได้อย่างถาวรหากไม่ได้รับการรักษาทันท่วงที การเกิดภาวะจอตาฉีกขาด (Retinal tear) นี้ เป็นผลมาจากการที่เข็มฉีดฟิลเลอร์ ถูกสอดลึกเกินไปจนทะลุเข้าไปในดวงตาโดยไม่ได้ตั้งใจจากผู้ฉีดที่ไม่มีความเชี่ยวชาญพอในการที่จะควบคุมความลึกของเข็ม ขาดความเข้าใจในโครงสร้างของดวงตาและ ใบหน้า อย่างไรก็ตามยังไม่มีข้อมูลที่แน่ชัดหรือการศึกษาเฉพาะที่บ่งบอกถึงอัตราการเกิดภาวะนี้โดยตรง เนื่องจากส่วนใหญ่ของรายงานที่เกี่ยวข้องมักเป็นรายงานกรณีศึกษาที่มีจำนวนผู้ป่วยน้อยทำให้ยากที่จะประเมินอัตราการเกิดที่แน่นอน อาการที่ควรระวังหลังฉีดฟิลเลอร์ ได้แก่ เห็นแสงวาบเหมือนแฟลชในดวงตา เห็นจุดหรือเส้นใยลอยในดวงตา รวมไปถึงการมองเห็นผิดปกติไป เห็นภาพบิดเบี้ยวหรือเห็นภาพบางส่วนขาดหายไป หากมีอาการเหล่านี้ควรรีบพบจักษุแพทย์ทันทีซึ่งอาจเป็นสัญญาณของภาวะจอตาฉีกขาดหรือหลุดลอก เพื่อป้องกันการเกิดผลข้างเคียงรุนแรงจากการฉีดฟิลเลอร์ แนะนำให้ผู้ที่สนใจฉีดฟิลเลอร์ควรเลือกฉีดกับแพทย์ที่มีประสบการณ์และความชำนาญ หลีกเลี่ยงการฉีดฟิลเลอร์บริเวณดวงตาและจมูกซึ่งเป็นบริเวณที่มีความเสี่ยงสูง และตรวจสอบอาการหลังจากฉีดฟิลเลอร์ หากพบอาการผิดปกติใดๆ ควรรีบพบจักษุแพทย์ทันทีเพื่อตรวจรักษาอย่างทันท่วงที

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 #กรมการแพทย์ #รพเมตตา #วัดไร่ขิง #ฟิลเลอร์ #หมอกระเป๋า #สารเคมี #ตาติดเชื้อ #ตาบอด

-ขอขอบคุณ-

5 กันยายน 2567

แพทย์หญิงทิฆัมพร จันทร์ภู่

จักษุแพทย์ เฉพาะทางสาขาจอตาและน้ำวุ้นตา